Soektog na Panga kom tot 'n hartseer einde | Maroela Media
Panga, die rottweiler wat vroeg in Februarie spoorloos verdwyn het op 'n plaas in die Sutherland-distrik, is dood in 'n diep gat aangetref.
Ligte vliegtuie en hommeltuie is selfs tydens die soektog na die tweejarige reun ingespan, maar sonder sukses.
Panga is die afgelope week gevind nadat lede van die Facebook-groep Rottweiler South Africa die dienste van die private ondersoeker Mike Bolhuis bekom het.
Bolhuis het een van sy ondersoekers na die plaas tussen Sutherland en Matjiesfontein gestuur en Panga is binne 'n dag gevind, sowat 300 m van die plaashuis in 'n erdvarkgat.
Volgens Ada Cloete, Panga se eienaar, is daar op luiperdspore afgekom en was daar 'n bloedstreep by die gat, wat gedeeltelik onder 'n bos versteek is.
Daar word vermoed dat Panga deur 'n luiperd bygekom is en dat die luiperd hom in die gat ingesleep het of dat hy gewond was en daar gaan skuil het.
Ada Cloete by Panga en Unja. (Foto: Verskaf)
Panga en sy sussie Unja, ook 'n rottweiler, is die betrokke dag in Februarie in die vroeë oggendure uit die huis gelaat om 'n draai te gaan loop. Hulle het uitgehardloop en skielik oor die heining gespring.
Daar was 'n koedoetrop naby en Cloete vermoed dat die luiperd agter hulle aan was en dat Panga toe tussenbeide gekom het. Unja het later sonder Panga verskrik by die huis aangekom.
Teen sonsopkoms het Cloete-hulle met 'n groot soektog na Panga begin en is groot gedeeltes van die plaas met perde en vierwielmotorfietse gefynkam.
Cloete het intussen ook dié week 'n nuwe rottweilerreuntjie gekry wat sy Mapogo genoem het. "Hy is van dieselfde bloedlyn as Panga en hy lyk nes hy."
Ek is dankbaar dat sy gesin nou berusting kan kry.
Ek wil net kommentaar lewer op die Panga sage. As jy nog nooit 'n Rottweiler in jou lewe gehad het nie sal jy dalk nie verstaan hoekom Ada soveel moeite gedoen het met Panga nie. Hulle is ons Rottweiler familie se kinders en daarom doen ons wat nodig is om hulle veiligheid en welstand na te streef omdat hulle dit vir ons doen. So jammer dat dinge so uitgedraai het, maar hy sal vir altyd in Ada se hart woon. Sterkte Ada en alle vreugde met jou nuwe seuntjie Mapogo.
Dit is baie hartseer nuus. Ek is so jammer vir jou verlies Ada. Mag jou nuwe klein Rottweilertjie jou baie vreugde gee.
'n Pragtige hond! Só jammer.
nou die groot vraag; vroeg in februarie weg, ons is nou amper aan die einde van april, daar is 'n bloedstreep gekry, 'n bloedstreep na ongeveer 3 maande en dit op 'n plaas, baie moeilk om te glo